पाएं अपने शहर की ताज़ा ख़बरें और फ्री ई-पेपरडाउनलोड करें
हरियाणा पुलिस विभाग की ओर से जिला पुलिस जींद को चार नई इनोवा गाड़ियां प्राप्त हुई हैं। पुलिस अधीक्षक वसीम अकरम के निर्देशानुसार चारों गाड़ियाें को मरीजों के लिए आपातकालीन परिवहन में प्रयोग करने के लिए सिविल अस्पताल में तैनात किया गया है।
जींद पुलिस अधीक्षक वसीम अकरम ने कहा है कि पुलिस विभाग की इन इनोवा गाड़ियों को जरूरतमंद कोविड-19 के रोगियों को उनके घर से अस्पतालों व नर्सिंग होम तक मुफ्त में पहुंचाने के लिए प्रयोग किया जाएगा। कोरोना महामारी के दौरान एंबुलेंस की कमी होने के कारण पुलिस विभाग द्वारा यह परिवहन सेवा प्रदान की गई है। इन चारों इनोवा गाड़ियों को एंबुलेंस की कमी व निजी एंबुलेंस चालकों द्वारा ज्यादा किराए की मांग को देखते हुए परिवहन के रूप में प्रयोग करने के लिए सीएमओ, सिविल अस्पताल जींद को उपलब्ध करवाया गया है।
पुलिस अधीक्षक ने आमजन से अपील की कि कोरोना महामारी के दौरान आपात स्थिति में एंबुलेंस नहीं मिलने पर परिवहन के लिए पुलिस कंट्रोल रूम के नंबर 100 और आपातकालीन चिकित्सा हेल्पलाइन नंबर 108 पर फोन करके पुलिस से मदद ले सकते हैं। ये गाड़ियां निशुल्क सेवा के लिए तैयार हैं।
इस मौके पर उप-पुलिस अधीक्षक पुष्पा खत्री ने बताया कि कोई भी नागरिक आपात स्थिति में पुलिस कंट्रोल रूम के 100, 01681-245711, 8814011525 पर फोन कर इस सुविधा को निशुल्क प्राप्त कर सकते हैं। यह भी सुनिश्चित किया गया है कि इन वाहनों को चलाने के लिए जिन पुलिस कर्मियों की ड्यूटी लगी है, वे किसी भी प्रकार से संक्रमण के संपर्क में नहीं होंगे। चालक पुलिस कर्मियों को महामारी के दौरान किसी भी जोखिम से बचने के लिए आगे की सीट और पीछे की सीट के बीच एक पारदर्शी विभाजन बनाया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn